text: Mest sol først på ugen
  19 marts 2018 kl. 11.25
  Solen får frit spil store dele af mandag og tirsdag, men fra onsdag bliver det mere lunt, gråt og vådt.
  Det starter koldt og klart, men slutter lunt, gråt og vådt. Sådan lyder opsummeringen af den kommende uges vejr fra DMI.  
  I løbet af mandag vil der trække flere skyer ind over landet fra den vestlige del af Jylland. Sammen med lunere temperaturer kan det medføre småregn i eftermiddagstimerne flere steder i landet. Temperaturerne vil ligge lige under frysepunktet natten til tirsdag.
  Når tirsdag er overstået, vil kviksølvet i termometeret tage et lille hop til mellem to og syv graders varme. Varmest bliver det i Jylland.
  - Med de stigende temperaturer får vi også flere skyer, og det bliver generelt en grå onsdag, og der vil også komme noget regn indimellem. Onsdag, torsdag og fredag ligner hinanden. Det er vel typisk dansk martsvejr med udbredt nattefrost, der bliver afløst af pludselig lunere temperaturer, siger Anja Bodholdt, vagthavende meteorolog ved Danmarks Meteorologiske Institut, til Ritzau.
  